KIRJALLINEN KYSYMYS P-2820/97 komissiolle esittäjä(t): Nuala Ahern (V) (1. syyskuuta 1997)

Aihe: G7-maiden ja Ukrainan sopimuksessa oleva ehdotus Khmeinitski Unit 2- ja Rovno Unit 4 - ydinreaktorien (k2/r4) valmistamisesta

Kun otetaan huomioon tehty ehdotus Ukrainassa sijaitsevien k2/r4 -ydinreaktoreiden valmistamisesta, niin onko hankkeen kustannuslaskelmissa, minimikustannuslaskelmissa, arvioinnissa ja itse rakennustöissä otettu huomioon seuraavat kaikissa Temelinin vastaavissa reaktoreissa huomioidut turvanäkökohdat: täysin uusi laitteisto- ja valvontajärjestelmä, täysimittainen todennäköisyyteen perustuva turvallisuuden arviointi sekä kaikkien virta- ja ohjauskaapelien erillään pitäminen - kuten Browns Ferryn kaapelikuljettimen tulipalo vuonna 1975 opetti? Jos ei ole, niin miksi ei?

Aiotaanko lisäksi ottaa huomioon Three Mile Islandin ja Tsernobylin tuhoisten onnettomuuksien seuraukset ja jos ei aiota, niin miksi ei?

Kuinka reaktoreissa aiotaan ottaa huomioon paineastian haurastuminen sekä varmistaa turvallisuus lentokoneiden maahanputoamisen varalta?

Voiko komissio tehdä selkoa siitä, kuinka Risk Auditin turvallisuuden arviointia (kertomus nro 52) voidaan käyttää perustana lopulliselle päätökselle tässä asiassa, koska näiden reaktorien osalta tehdyistä töistä ei näytä olevan täydellistä analyysia, tietyt ongelmat jätetään myöhemmin ratkaistaviksi tai ratkaisut viedään loppuun vasta reaktoreiden toiminnan käynnistyttyä? Kun edellä mainittu otetaan huomioon, niin kuinka PHARE/TACIS -ohjelmien ydinturvallisuutta tutkiva asiantuntijaryhmä on voinut hyväksyä hankkeen turvallisuuden viime vuonna ja miksi kesti yli 6 kuukautta ennen kuin Risk Auditin kertomus julkaistiin?

Komission jäsenen Hans van den Broekin komission puolesta antama vastaus (1. lokakuuta 1997)

Komissio pitää Rovno 4 (R4) Khmelnitski 2 (K2) -reaktoreiden lopullista turvallisuuden tasoa erittäin tärkeänä kysymyksenä. Tacis-ohjelman tuella on laadittu molemmille reaktoreille uudenaikaistamisohjelma. Riippumattomien ranskalaisten ja saksalaisten tekniseen turvallisuuteen erikoistuneiden laitosten muodostama Riskaudit on arvioinut tämän uudenaikaistamisohjelman Kansainvälisen atomienergiajärjestön (IAEA) antamien ohjeiden sekä yhteisön alueella toimivissa samankaltaisissa reaktoreissa sovellettavien hyväksyttyjen käytäntöjen perusteella. Arvioinnin mukaan ehdotettu uudenaikaistamisohjelma vastaa alan kehityksen nykyistä tasoa ja on kaikilta osin johdonmukainen.

On selvää, että nykyisen rakennelman tila on tärkeä kysymys. Koska rakennustyöt ovat olleet joitakin vuosia keskeytyksissä, on käynnistetty arviointi, jossa selvitetään tarkasti voimalan todellinen tila. Jos tässä laadullisessa tarkastuksessa havaitaan puutteita, toteutetaan korjaustoimenpiteitä. Riskaudit laatii puolueettoman arvion myös tarkastuskertomuksista sekä korjaustoimenpiteistä.

Lopullisessa uudenaikaistamisohjelmassa otetaan huomioon Riskauditin esittämät suositukset ja sitä täydennetään ukrainalaisten tahojen erityistoimenpiteillä. Panemalla täytäntöön ohjelma sekä laadullisen tarkastuksen perusteella annetut suositukset taataan turvallisuuden taso, joka on vertailukelpoinen samanikäisissä, turvallisuusvaatimusten parannusten mukaisesti uudistetuissa länsimaisissa voimaloissa saavutetun tason kanssa.

R4- ja K2-reaktoreihin liittyvien erityiskysymysten osalta voidaan todeta, että arvioinnissa on käytetty samankaltaisten reaktoreiden todennäköisyyspohjaisia turvallisuusarviointeja. Uudenaikaistetuissa laitoksissa aiotaan suorittaa täysimittainen todennäköisyyspohjainen turvallisuusarviointi.

Alkuperäiseen hankkeeseen kuuluvissa automaatiojärjestelmissä on tiettyjä puutteita, jotka on yksilöity arviointien sekä käyttökokemusten perusteella. Nämä puutteet korjataan erityisillä toimenpiteillä. Temelinin voimalassa päätettiin korvata automaatiojärjestelmät kokonaan uusilla. Automaatiojärjestelmien kaapelien ja sähkökaapelien erottamista toisistaan ei varsinaisesti edellytetä turvavaatimuksissa. Turvajärjestelmien varmennuskaapelointi on kuitenkin erotettava muista joko sijoittamalla se eri paikkaan tai erottamalla se fyysisesti muuta kaapeloinnista. R4- ja K2-reaktoreissa sovelletaan kaapelointien erillään pitämiseen kumpaakin periaatetta.

Vastauksena yleisluonteiseen kysymykseen voidaan todeta, että Three Mile Islandin ja Tsernobylin onnettomuuksista on luonnollisesti otettu oppia.

Mitä tulee paineastian haurastumiseen, VVER-1000-reaktorin paineastiaan kohdistuu tiheydeltään samaa luokkaa oleva neutronivuo kuin samanikäisten länsimaisten reaktoreiden painevesiastioihin. Uudenaikaistamisohjelman yhteydessä toteutetaan lisätoimenpiteitä, joilla pienennetään hiukkaskertymää (säteilyä) sekä termisten shokkien määrää. Lisäksi kehitetään tarkkailuohjelma, jolla voidaan määrittää paineastian jäljellä oleva käyttöikä.

Uudenaikaistamisohjelman yhteydessä arvioidaan myös, kuinka todennäköistä on, että maahan syöksyvä lentokone voisi osua voimalaan. Jos arvioitu todennäköisyys ylittää kansainvälisesti hyväksytyn arvon, otetaan hallinnollisilla toimenpiteillä käyttöön ilmakäytävät.